Diari Oficial de la Generalitat Valenciana


Sumari del DOGV 10975, del 27-02-2025 (2025/2488)

RESOLUCIÓ de 17 de gener de 2025, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a la captació d’aigües subterrànies, en la partida LG Venta Mina PL 04 123 del terme municipal de Siete Aguas (València). Expedient: (3326434) 171/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10073

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2488

CVE
:   RLST-C-2616-1617

Data del document
:   17-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Siete Aguas
    * impacte ambiental

«Informe d’impacte ambiental

Expedient: (3326434) 171/2023/AIA.

Títol: Sondeig per a la captació d’aigües subterrànies.

Promotor: Raquel González Azores i Juan Bleda García.

Òrgan substantiu: Servici Territorial d’Indústria, Energia i Mines de València (ASOSUB/2023/265/46).

Localització: Partida LG Venta Mina PL 04 123, Siete Aguas (València).

*Tramitació administrativa*

El 19 de gener de 2023, el Servici Territorial d’Indústria, Energia i Mines (d’ara en avant, STIEM) de València va traslladar l’expedient a l’òrgan ambiental a fi de ser sotmés al procediment d’avaluació d’impacte ambiental simplificada, de conformitat amb la Llei 21/2013, de 9 de desembre (d’ara en avant LAA), i el Reial decret 445/2023, de 13 de juny.

En els térmens de l’art. 46 de la LAA, es formulen consultes en data 02.11.2023 a l’Ajuntament de Siete Aguas i en data 01.03.2024 a la Confederació Hidrogràfica del Xúquer (CHX). Transcorregut el termini corresponent, no s’ha rebut contestació per part de l’Ajuntament. La CHX emet un informe, de data 22.04.2024, el qual conclou que, en tot cas, prèviament a l’inici dels treballs en la zona de policia de llit públic, s’haurà de comptar amb l’autorització de l’organisme de conca. Igualment, l’informe establix que el dret a l’ús de l’aigua es veu reconegut en l’article 54.2 del Text refós de la Llei d’aigües, sempre que es complisquen els requisits establits i no se sobrepasse el volum anual total de 7.000 m³. Per això, la disponibilitat del recurs queda supeditada a un dret que el titular podria adquirir per disposició legal amb la tramitació de la inscripció en el Registre d’aigües de la captació.

La informació continguda en l’expedient aporta elements de juí suficients per a continuar amb el procediment d’avaluació ambiental simplificada.

*Criteris ambientals*

Característiques del projecte

L’objecte del projecte és fer un sondeig per a la captació d’aigües subterrànies en la parcel·la 8891632VO8608P5776RT, del terme municipal de Siete Aguas (València), per al proveïment d’una finca amb vivenda i hort. L’explotació té una superfície total de 969 m² i compta amb 117 m² de superfície construïda. L’aportació hídrica requerida és inferior a 4.000 m³ anuals.

La perforació es farà pel sistema de rotopercussió pneumàtica amb martell de fons de 254 mm de diàmetre de perforació i 60 metres de profunditat. Si el sondeig resulta positiu, es procedirà a la intubació definitiva amb canonada de PVC de 180 mm de diàmetre d’intubació i 10 atmosferes de pressió, que serà cega en la part superior i ranurada en el tram de l’aqüífer per a facilitar el pas de l’aigua. S’equiparà amb una bomba submergible per a fer aflorar l’aigua a l’exterior. L’espai anul·lar entre la paret del sondeig i la canonada estarà cimentat en el seu tram superior per a aïllar l’aqüífer de possibles contaminacions i evitar despreniments del terreny. Es netejarà el sondeig dels detritus i llots mitjançant aire comprimit, per agranada de fons, i es procedirà a un aforament de cabals. Es preveu obtindre un cabal de 2 l/s. En el cas de ser necessària la col·locació de canonada auxiliar provisional, s’extraurà una vegada feta la intubació definitiva. El sondeig quedarà segellat amb canonada d’acer i tapadora de seguretat i se senyalitzarà degudament.

Abans de la perforació del sondeig, es farà una bassa d’acumulació de llots generats durant l’excavació i de recepció de detritus, per a evitar que s’estenguen pels terrenys pròxims. Quan finalitzen els treballs, quedarà completament reblida pel seu detritus i pels terrenys extrets inicialment, que s’estendran sobre els depositats i deixaran la superfície restaurada. Els llots estaran compostos per l’aigua aportada, el mateix material que es va perforant i una sèrie d’elements químics (lubrificants, escumants) per a facilitar el rendiment de la perforació.

*Ubicació del projecte*

El sondeig es projecta en la Partida LG Venta Mina PL 04 123, del terme municipal de Siete Aguas (València). El punt de perforació es troba en les coordenades UTM (ETRS89; Fus 30): X = 682.941 m, Y = 4.369.516 m i Z = 869 m. Disposa d’accés utilitzant la xarxa bàsica de carreteres de l’Estat, per l’A-3.

Consultat el visor de cartografia de la Generalitat Valenciana, el sondeig no es desenrotllarà en l’àmbit de la Xarxa Natura 2000 ni d’altres espais naturals protegits. La parcel·la està inclosa en l’àrea d’influència de 100 metres del terreny forestal de la Comunitat Valenciana. La via pecuària Cañada Real de la Mancha transcorre en les proximitats sense que siga previsible la seua afecció, excepte en tot el relatiu a l’accés a la parcel·la, ja que servix de via de connexió amb l’A-3. El sondeig es farà en sòl urbà de nou desenrotllament residencial, litològicament format per cudols, graves i llims. La permeabilitat del sòl és alta. És una zona vulnerable a la contaminació de les masses d’aigua superficials per nitrats procedents de fonts agràries. L’accessibilitat als aqüífers es considera mitjana. La vulnerabilitat d’estos a la contaminació de les aigües subterrànies per activitats urbanístiques és baixa. Quant a la recàrrega dels aqüífers, es considera una àrea estratègica tipus 1 a on és convenient mantindre el volum de recàrrega dels aqüífers i no introduir noves fonts de contaminació que puguen afectar la qualitat dels aqüífers.

Atesa la classificació segons el Pla hidrològic 2022- 2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada Cabrillas-Malacara, amb codi 080-139, de tipus permeable, en bon estat quantitatiu, qualitatiu (químic) i global.

*Característiques de l’impacte potencial*

El document ambiental inclou un estudi de les característiques geològiques i hidrològiques de la zona. Analitza, segons el Pla de seguiment de 2022-2027 de la CHX, el balanç hídric de la massa d’aigua objecte de l’extracció. Justifica la viabilitat del projecte pel bon estat de la massa d’aigua i l’escassa rellevància del cabal que s’extrau per a proveir la vivenda i el reg d’una superfície de cultiu inferior a una hectàrea. No hi ha infraestructures de canalització que puguen ser afectades durant els treballs de perforació, ni pous de captació a una distància inferior a 100 metres ni es planteja l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i al consum de recursos naturals (aigua) entren en les competències directes de l’organisme de conca. De conformitat amb el Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua sense que, prèviament, s’obtinga o es declare la concessió, l’autorització o la reserva demanials corresponents (article 123).

L’ocupació del sòl durant les obres serà la necessària per a la implantació de la maquinària de perforació i la bassa d’evacuació de llots procedents de la perforació. El desbrossament i el moviment de terres en la preparació del terreny per a l’estabilitat de la maquinària es faran manualment. Durant l’explotació, l’àrea ocupada es reduirà a la base en superfície de la intubació i la canalització que conduïsca l’aigua fins al punt de subministrament.

L’emissió de sorolls i pols a l’atmosfera durant l’execució del projecte no generarà impactes ambientals rellevants a causa del caràcter puntual dels focus i a la localització allunyada del nucli urbà, per la qual cosa els impactes sobre l’aire, la flora i fauna es consideren moderats, motiu pel qual la seua recuperació no necessita mesures preventives o correctores intensives. S’emprarà maquinària amb motors de baixes emissions contaminants i es faran regs periòdics en la zona d’execució i els accessos confrontants per a minimitzar l’emissió de pols.

Per a previndre la contaminació de les aigües subterrànies, es dissenyarà una embocadura per a la perforació del sondeig que impedisca l’abocament de substàncies contaminants. Tant durant la perforació com durant l’explotació d’una captació, l’entubament del sondeig serà l’adequat per a impedir l’afonament de les parets de l’obra, aïllar l’aqüífer i evitar pèrdues de l’aigua en circulació.

S’inclou un annex amb el plec general de normes de seguretat en prevenció de riscos forestals que s’han de tindre en compte en l’execució de les obres i els treballs que es desenrotllen en terreny forestal o en els seus voltants. Així mateix, s’inclou un estudi bàsic de seguretat i salut en el qual s’identifiquen i avaluen els riscos als quals estaran exposats els treballadors.

S’establix un programa de vigilància ambiental per a les fases de perforació del terreny i d’explotació, a fi de verificar l’aplicació i l’efectivitat de les mesures preventives i correctores aplicades. Es vigilarà l’aplicació del pla de seguretat i salut aprovat per la direcció d’obra de l’execució del sondeig. Durant la fase d’explotació de l’aqüífer, el sondeig quedarà habilitat amb una sonda que permeta controlar periòdicament el nivell piezomètric i la qualitat de les aigües.

*Conclusió*

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

*Consideracions jurídiques*

El projecte d’ampliació de l’activitat constituïx un supòsit d’avaluació d’impacte ambiental simplificada, d’acord amb l’article 7.2 de la LAA, en concordança amb el grup 3, epígraf a 3r del seu annex II. L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de l’LAA.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent,

RESOLUCIÓ

*Primer*

Considerar que el projecte de sondeig de captació d’aigües subterrànies en la partida Venta Mina PL 04 123 a Siete Aguas (València), promogut per Raquel González Azores i Juan Bleda García, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària, sempre que s’ajuste a les previsions del projecte, del document ambiental i als térmens de l’informe, en particular:

1. No es podran iniciar els treballs per a l’execució del sondeig mentres no s’haja obtingut, de l’organisme de conca, la concessió o l’autorització prèvies, o se li haja comunicat.

2. Atesa la localització del projecte a distància menor de 100 m de terrenys forestals / en terreny forestal, resulta aplicable el que es disposa en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, que incorpora un plec general de normes de seguretat en prevenció d’incendis forestals que s’han de tindre en compte en l’execució d’obres, treballs i aprofitaments forestals, que es facen en terreny forestal o en els seus voltants.

3. Haurà de prevore’s un seguiment adequat de les obres durant la perforació a fi d’anar completant la informació hidrogeològica de l’obra i poder prendre sobre el terreny les decisions tècniques i de seguretat més adequades en cas d’incidències o imprevistos.

4. Durant el temps que dure el possible assaig de bombament, i a fi de previndre processos erosius i evitar escorrenties incontrolades, l’aigua extreta haurà d’abocar-se a llits naturals, directament o a través d’un sistema d’evacuació que mitjançant laminació de cabals o dissipadors d’energia resulte efectiu per a evitar erosió i possibles danys en infraestructures i propietats adjacents. Si se’n produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

5. El contractista haurà de construir una bassa de llots d’unes dimensions tals que puga albergar la totalitat dels detritus, llots i additius generats durant la perforació, tenint en compte l’esponjament que es produïx després de l’extracció del material perforat.

6. Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents de les del lloc a on es van generar. També podrien fer-ho pel Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.a). No obstant això, als detritus del sondeig se’ls aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’haurà de restaurar perquè es quede amb la morfologia inicial.

7. Està totalment prohibit fer qualsevol tipus d’abocament no autoritzat directament a llits d’aigua o al sòl i, en particular, els produïts pel proveïment de carburant i manteniment de la maquinària, que es durà a terme en tallers externs, o bé el contractista establirà els mitjans necessaris per a garantir el compliment de la legislació vigent en matèria de residus. Els residus generats s’emmagatzemaran convenientment per a entregar-los als gestors autoritzats.

8. Si durant l’execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de l’òrgan competent en patrimoni cultural de manera immediata, i adoptar les mesures pertinents per a la protecció i conservació de conformitat amb el que es preveu en els articles 63 i 65 de la Llei 4/1998, d’11 de juny, del patrimoni cultural valencià.

9. En el cas que, per diferents motius, es renunciara a l’ús del sondeig (falta de cabal, mala qualitat de l’aigua, afonaments en el pou o qualsevol altra causa), s’haurà de procedir a la clausura i segellament, així com a la restauració del terreny a la seua situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic.

10. Les accions incloses en el programa de vigilància ambiental s’han de documentar per a acreditar l’adopció i l’execució de les mesures preventives i correctores proposades i comprovar que siguen eficaces. La documentació haurà d’estar a la disposició de les autoritats competents.

*Segon*

De conformitat amb el que es preveu en l’article 47 de la LAA:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si pertoca, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els térmens previstos en l’article 48 de la Llei 21/2103, de 9 de desembre.»

  

València, 17 de gener de 2025

Miguel Ángel Ivorra Devesa

Director general